78/436/ETY: Komission päätös, tehty 21 päivänä huhtikuuta 1978, torjunta-aineita käsittelevän tiedekomitean perustamisesta



Virallinen lehti nro L 124 , 12/05/1978 s. 0016 - 0017

Suomenk. erityispainos Alue 13 Nide 8 s. 0134

Kreikank. erityispainos: Luku 15 Nide 1 s. 0167

Ruotsink. erityispainos Alue 13 Nide 8 s. 0134

Espanjank. erityispainos: Luku 03 Nide 14 s. 0028

Portugalink. erityispainos: Luku 03 Nide 14 s. 0028



KOMISSION PÄÄTÖS, tehty 21 päivänä huhtikuuta 1978, torjunta-aineita käsittelevän tiedekomitean perustamisesta (78/436/ETY) EUROOPAN YHTEISÖJEN KOMISSIO, joka ottaa huomioon Euroopan talousyhteisön perustamissopimuksen, sekä katsoo, että torjunta-aineiden sallimista ja käyttöä sekä torjunta-ainejäämiä elintarvikkeissa ja eläinten ruoassa koskevien yhteisten sääntöjen laatiminen ja muuttaminen käsittää kasvinsuojeluun, ihmisten ja eläinten terveyden sekä ympäristön suojeluun liittyviä tieteellisiä ja teknisiä ongelmia, näiden ongelmien ratkaisujen tutkiminen edellyttää kyseisten alojen hyvin pätevöityneiden tutkijoiden tukea, ja suhteita kyseisiin piireihin tulee helpottaa perustamalla komission yhteyteen neuvoa antava komitea, ON PÄÄTTÄNYT SEURAAVAA: 1 artikla Perustetaan komission yhteyteen torjunta-aineita käsittelevä tiedekomitea, jäljempänä "komitea". 2 artikla 1. Komissio voi kuulla komiteaa torjunta-aineiden käyttöä ja markkinoille saattamista sekä niiden jäämiä koskevissa tieteellisissä ja teknisissä ongelmissa. Komitean käsiteltäväksi voidaan antaa erityisesti torjunta-aineiden tehokkuutta ja niiden vaarattomuutta kasveille, ihmisille, eläimille ja ympäristölle koskevia kysymyksiä. 2. Komitea voi kiinnittää komission huomiota kaikkiin tämän kaltaisiin ongelmiin. 3 artikla Komiteaan kuuluu enintään viisitoista jäsentä. 4 artikla Komissio nimeää komitean jäsenet hyvin pätevöityneiden ja 2 artiklassa tarkoitetuilla aloilla ansioituneiden tiedemiesten ja -naisten keskuudesta. 5 artikla Komitea valitsee keskuudestaan puheenjohtajan ja kaksi varapuheenjohtajaa. Valinta tapahtuu yksinkertaisella ääntenenemmistöllä. 6 artikla 1. Komitean jäsenen, puheenjohtajan ja varapuheenjohtajan toimikausi kestää kolme vuotta. Toimikausi voidaan uusia. Komitean puheenjohtajaa ei kuitenkaan voida valita uudestaan välittömästi, kun hän on hoitanut tehtäväänsä kahden peräkkäisen, kolme vuotta kestäneen toimikauden ajan. Tehtävistä ei makseta palkkiota. Kolmen vuoden toimikauden päätyttyä komitean jäsenet, puheenjohtajat ja varapuheenjohtajat hoitavat tehtäväänsä, kunnes heidän tilalleen on nimetty uudet henkilöt tai heidän toimikautensa on uusittu. 2. Jos jäsen, puheenjohtaja tai varapuheenjohtaja ei pysty hoitamaan tehtäväänsä tai jos hän eroaa omasta tahdostaan, hänen tilalleen valitaan toinen henkilö toimikauden loppuun saakka 4 tai 5 artiklassa säädettyä menettelyä noudattaen tapauksesta riippuen. 7 artikla 1. Komitea voi perustaa keskuuteensa työryhmiä. 2. Työryhmien tehtävänä on laatia komitealle kertomuksia kysymyksistä, jotka komitea on asettanut niiden käsiteltäväksi. 8 artikla 1. Komitea ja työryhmät kokoontuvat komission edustajan kutsusta. 2. Komission edustaja sekä muut virkamiehet ja henkilöstöön kuuluvat, joita asia koskee, osallistuvat komitean ja työryhmien kokouksiin. 3. Komission edustaja voi kutsua myös henkilöitä, joilla on tutkittavien aiheiden erityispätevyyttä, osallistumaan kyseisiin kokouksiin. 4. Komission yksiköt huolehtivat komitean ja sen työryhmien sihteeripalveluista. 9 artikla 1. Komitea käsittelee komission edustajan laatimat lausuntopyynnöt. Komission edustaja, joka pyytää lausuntoa, voi asettaa määräajan, jossa lausunto on annettava. 2. Jos komitean jäsenet hyväksyvät pyydetyn lausunnon yksimielisesti, he laativat yhteisiä johtopäätöksiä. Jos komitea ei ole päässyt yksimielisyyteen, käsittelyn aikana esitetyt eri kannat kirjataan komission edustajan vastuulla laadittuun kertomukseen. 10 artikla Jollei perustamissopimuksen 214 artiklasta muuta johdu, komitean jäsenet eivät saa paljastaa muille tietoja, joita he ovat saaneet komitean työn yhteydessä silloin, kun komission edustaja ilmoittaa heille, että pyydetty lausunto koskee luonteeltaan luottamuksellista asiaa. Tässä tapauksessa vain komitean jäsenet ja komission edustajat osallistuvat istuntoihin. Tehty Brysselissä 21 päivänä huhtikuuta 1978. Komission puolesta Finn GUNDELACH Varapuheenjohtaja